PATVIRTINTA

Šilalės rajono savivaldybės mero

2021 m. liepos d. potvarkiu Nr.

**ŠILALĖS RAJONO SAVIVALDYBĖS VIETOS GYVENTOJŲ APKLAUSOS „DĖL BIJOTŲ, TRAKSĖDŽIO, DIDKIEMIO, TENENIŲ, BILIONIŲ, PALENTINIO IR ŽADEIKIŲ SENIŪNIJŲ PANAIKINIMO“** **KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Vietos gyventojų apklausos komisija (toliau – Komisija) sudaroma siekiant užtikrinti tinkamą ir teisėtą vietos gyventojų apklausos (toliau – Apklausa) procesą.
2. Nuostatai reglamentuoja Komisijos darbo organizavimą.
3. Komisija savo veikloje vadovaujasi Lietuvos Respublikos vietos savivaldos įstatymu, Šilalės rajono savivaldybės vietos gyventojų apklausos organizavimo tvarkos aprašu, patvirtintu Šilalės rajono savivaldybės tarybos 2021 m. balandžio 29 d. sprendimu Nr. T1-105 „Dėl Šilalės rajono savivaldybės vietos gyventojų apklausos organizavimo tvarkos aprašo patvirtinimo“, kitais teisės aktais bei šiais nuostatais.
4. Komisijos sudėtis tvirtinama (jei reikia – keičiama) Šilalės rajono savivaldybės mero potvarkiu.
5. Komisiją techniškai ir materialiai aptarnauja Šilalės rajono savivaldybės administracija.

**II SKYRIUS**

**KOMISIJOS KOMPETENCIJA IR DARBO ORGANIZAVIMAS**

1. Komisija užtikrina, kad gyventojų dalyvavimas Apklausoje būtų laisvas (savarankiškas) ir grindžiamas visuotine, lygia teise tiesiogiai pareikšti nuomonę.
2. Komisija atlieka visus būtinus pasirengimo Apklausai darbus, parengia gyventojų apklausos lapus, kurie turi būti iš anksto suantspauduoti Šilalės rajono savivaldybės administracijos antspaudu.
3. Komisija, pasibaigus atlikusi Apklausai, skaičiuoja balsus „taip“ ir „ne“, balsų skaičiavimo rezultatus įformina protokolu, kurį pasirašo visi Apklausoje dalyvavę komisijos nariai.
4. Apklausos balsų skaičiavimo protokolus, Apklausos sąrašo panaudotus bei nepanaudotus lapus, Apklausos komisijos pirmininkas po paskutinės Apklausos dienos, kitą dieną, pateikia savivaldybės administracijos direktoriui ir paskelbia per vietines gyventojų informavimo priemones, Savivaldybės interneto svetainėje bei seniūnijų, kurių aptarnaujamoje teritorijoje vyko apklausa, skelbimų lentose.
5. Komisijos veiklos forma yra posėdžiai. Posėdis yra teisėtas, jeigu jame dalyvauja daugiau kaip pusė Komisijos narių.
6. Komisijos posėdžius šaukia, nustato jų vietą ir laiką, jiems vadovauja Komisijos pirmininkas, jo nesant, Komisijos pirmininko pavaduotojas.
7. Komisijos posėdžiai yra protokoluojami. Protokolą pasirašo visi posėdyje dalyvavę Komisijos nariai.
8. Komisija yra atsakinga už balsavimo rezultatų tinkamą įforminimą bei jų pateikimą ir paskelbimą.

**III SKYRIUS**

**BAIGIAMOSIOS NUOSTATOS**

1. Komisija yra atskaitinga Šilalės rajono savivaldybės merui.
2. Komisijos nuostatai gali būti keičiami ir papildomi Šilalės rajono savivaldybės mero potvarkiu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_